钦定古今图书集成/理学汇编/经籍典/第086卷 > 翼传辨疑 > 《文王重卦之疑》
## 钦定古今图书集成/理学汇编/经籍典/第086卷 > 翼传辨疑 > 《文王重卦之疑》

《下系传》首言“八卦成列，因而重之。”又曰：“古者包羲氏
之王天下也，于是始作八卦，继之以作，结绳而为网
罟，以佃以渔”，盖取诸《离》，与下文“神农、黄帝、尧、舜取诸
益。”至夬十三卦，已是六画之卦。其为包羲自作，而自
重之、自取之，可见《周礼》三《易》并掌于太卜之官。经卦
皆八，别皆六十有四，亦昭昭矣。王辅嗣、虞仲翔以为
伏羲重，信然。郑康成之徒以为神农重，孙盛以为夏
禹重，司马迁、扬雄又以为文王重，是何其无见于《系
辞》所云也？孔颖达曰：“《说卦》云：‘昔者圣人之作《易》也，幽赞于神明而生蓍’。”谓伏羲矣。故《干凿度》云：“垂皇策者，
羲上系论，四营而成《易》，十八变而成卦。”明用蓍在六
爻之后，非三画之时。伏羲用蓍，则是伏羲时已重卦
矣。陆德明、陆希声皆以弼论为是。杨绘曰：“《虞书》‘龟筮
协从’，则筮云者，非八卦之可为也，必六十四然后为
筮矣。舜禹之际既曰筮从，则何文王重卦之有？”房审
权曰：“舜史《洪范》已有龟筮从之文，若三代别书，方可
言文王重卦。今世儒不言神农、夏禹，多从辅嗣之说，
而言文王者，尚或有之。”观此诸说，可以释然矣。